**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. GRUODŽIO 22 D. SPRENDIMO NR. T2-408 „dėl ATLYGINIMO už NEFORMALųjį ugdymą KLAIPĖDOS MIESTO BIUDŽETINĖSE SPORTO MOKYMO ĮSTAIGOSE NUSTATYMO“ PAKEITIMO“**

**1. Sprendimo projekto esmė, tikslai ir uždaviniai.**

Sprendimo projektu siūlome pakeisti Klaipėdos miesto savivaldybės tarybos 2011 m. gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ 3 punktą bei papildyti jį 31 punktu.

Sprendimo projekto tikslas – apibrėžti asmenų grupes, kurios būtų atleistos nuo atlyginimo už neformalųjį ugdymą.

Siūlome atleisti šias asmenų grupes: 1. globos namų auklėtinius; 2. vaikus, gaunančius mokinių nemokamą maitinimą; 3. vaikus, oficialių bendrojo lavinimo mokyklų vasaros atostogų metu, kurie einamaisiais mokslo metais gavo mokinių nemokamą maitinimą; 4. Lietuvos rinktinės narius savo amžiaus grupėse; 5. BĮ Klaipėdos „Viesulo“ sporto centro olimpinės pamainos skyriaus sportininkus.

Sprendimo projektu taip pat siūlome nustatyti, kad atlyginimas už neformalųjį ugdymą būtų mažinamas dėl pateisinamų priežasčių: 50 proc. jeigu vaikas einamąjį mėnesį nedalyvavo ugdymo procese ne mažiau kaip 14 kalendorinių dienų; 75 proc. jeigu vaikas einamąjį mėnesį nedalyvavo ugdymo procese ne mažiau kaip 21 kalendorinę dieną; 100 proc. jeigu vaikas dėl pateisinamų priežasčių visą einamąjį mėnesį nedalyvavo ugdymo procese.

Pateisinamomis priežastimis būtų laikoma ligos ar traumos atvejai (pateikus gydytojo pažymą) bei oficialios bendrojo lavinimo mokyklų mokinių vasaros atostogos.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje numatyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Pagal šiuo metu galiojantį tarybos sprendimą nuo atlyginimo mokėjimo už neformalųjį ugdymą atleidžiami socialiai remtinų šeimų vaikai, globos namų auklėtiniai ir sporto šakų nacionalinių rinktinių nariai.

Sporto ir kūno kultūros skyrius reaguodamas į Klaipėdos miesto savivaldybės kontrolės ir audito tarnybos pateiktas išvadas parengė audito patikrinimo akto įgyvendinimo priemonių planą, kuris buvo patvirtintas Klaipėdos miesto savivaldybės administracijos direktoriaus 2014 m. rugpjūčio 11 d. įsakymu Nr. AD1-2402. Siekdamos tinkamai organizuoti atlyginimo rinkimo už neformalųjį sportininkų ugdymą procesą, biudžetinės sporto įstaigos nuosekliai vykdo aukščiau minėto priemonių plano įgyvendinimą ir sprendžia skolų už suteiktas neformaliojo ugdymo paslaugas išieškojimo klausimus. Pagal pateiktas audito išvadas įstaigos nepagrįstai atleido vaikus nuo atlyginimo už neformaliųjų ugdymą mokėjimo dėl ligos, traumos, daugiavaikes šeimas t.y. tie atvejai, kurie nėra numatyti tarybos sprendime.

Vadovaujantis LR Švietimo įstatymo 70 straipsnio 9 dalimi (atlyginimas už neformalųjį vaikų švietimą mažinamas atsižvelgus į mokinių gabumus ir tėvų (globėjų, rūpintojų) socialinę padėtį) bei atsižvelgiant į kontrolės ir audito tarnybos pateiktas išvadas siūlome nustatyti vaikų, atleidžiamų nuo atlyginimo už neformaliųjų ugdymą mokėjimo, grupes.

Mokiniai turi teisę į nemokamą maitinimą, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau vadinama – vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų  dydžio (525 Lt/152,05 Eur). Savivaldybės tarybos nustatytais atvejais (ligos, nelaimingo atsitikimo, netekus maitintojo ir kt.), atsižvelgiant į bendrai gyvenančių asmenų ar vieno gyvenančio asmens gyvenimo sąlygas, mokiniai turi teisę į nemokamą maitinimą, jeigu vidutinės pajamos vienam asmeniui yra mažesnės kaip 2 valstybės remiamų pajamų  dydžiai (700 Lt/202,74 Eur).

 **3. Kokių rezultatų laukiama.**

Sprendimo projektu bus apibrėžtos asmenų grupės atleistos nuo atlyginimo už neformalųjį ugdymą.

 Atlyginimas už neformalųjį vaikų švietimą bus sumažintas atsižvelgus į vaikų gabumus ir tėvų (globėjų) socialinę padėtį.

Bus numatyta galimybė sumažinti atlyginimą už neformalųjį ugdymą dėl pateisinamų priežasčių.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Žemiau lentelėje pateikiama informacija apie 5 Klaipėdos miesto biudžetinių sporto mokymo įstaigų esančias sporto šakas ir sportuojančiųjų skaičių pagal 2014 m. rugsėjo mėn. 30 d. duomenis:

|  |
| --- |
|  |
|  | **Eil. Nr.** | **Sporto mokymo įstaiga** | **Sporto šaka** | **Bendras sportuojančiųjų skaičius**  2014-09-30 duomenimis | **Sportininkų, atleistų nuo atlyginimo mokėjimo, skaičius 2011-12-22 tarybos sprendimu** |
|  | **globos namų auklėtiniai** | **socialiai remtini** | **sporto šakų nacionalinių rinktinių nariai** |
|  | 1. | BĮ Klaipėdos miesto lengvosios atletikos mokykla | lengvoji atletika | 245 | 0 | 15 | 19 |
|  | 2. | BĮ Klaipėdos V. Knašiaus krepšinio mokykla | krepšinis | 596 | 0 | 39 | 8 |
|  | 3. | BĮ Klaipėdos "Gintaro" sporto centras | plaukimas | 498 | 0 | 15 | 1 |
|  | plaukimas su pelekais | 73 | 0 | 5 | 8 |
|  | 4.  | BĮ Klaipėdos futbolo sporto mokykla | futbolas | 632 | 16 | 107 | 14 |
|  | 5. | BĮ Klaipėdos "Viesulo" sporto centras | Aerobinė gimnastika | 36 | 0 | 1 | 2 |
|  | Meninė gimnastika | 96 | 0 | 2 | 4 |
|  | Rankinis | 356 | 0 | 33 | 9 |
|  | Sportinė gimnastika | 71 | 0 | 11 | 1 |
|  | Tinklinis | 179 | 0 | 8 | 2 |
|  | Sunkioji atletika | 82 | 0 | 17 | 14 |
|  | Dviračių sportas | 94 | 0 | 3 | 7 |
|  | Dziudo | 68 | 0 | 1 | 1 |
|  | Boksas | 38 | 0 | 8 | 2 |
|  | Graikų-romėnų imtynės | 80 | 0 | 1 | 4 |
|  | Laisvosios imtynės | 75 | 0 | 1 | 12 |
|  | Olimpinės pamainos sportininkų ugdymo skyrius (9 sporto šakos) | 56 | 0 | 0 | 41 |
|  | **Viso:** | **3275** | **16** | **267** | **149** |
|  | **432 (t. y. 13,2 proc.)** |

**6. Lėšų poreikis sprendimo įgyvendinimui.**

Planuojama, kad priėmus siūlomus tarybos sprendimo pakeitimus 2015 metais atleidžiamų nuo atlyginimo už neformalųjį ugdymą mokėjimo mokinių skaičius žymiai nesikeis. Pagal naująjį tarybos sprendimą atlyginimo nemokėtų visi 56 BĮ Klaipėdos „Viesulo“ sporto centro olimpinės pamainos skyriaus sportininkai. Šiuo metu nemoka 41 iš 56, nes 15 sportininkų yra atleidžiami kaip sporto šakų nacionalinių rinktinių nariai. Šiuo atveju Klaipėdos „Viesulo“ sporto centro olimpinės pamainos ugdymo skyrius per metus surinktų apie 1500 Lt įmokų mažiau.

Biudžetinių sporto mokymo įstaigų duomenimis sportininkų atleidžiamų nuo atlyginimo už neformalųjį ugdymą ligos ar traumos atvejais per metus būna apie 5-7 proc.

Primename, kad surinktos lėšos yra naudojamos sporto šakų daliai inventoriaus įsigyti, vasaros užimtumo sporto stovykloms organizuoti, vykimui į varžybas ir joms organizuoti.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Klaipėdos miesto savivaldybės tarybos 2011 m. gruodžio 22 d. sprendimas Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ bus pakeistas atsižvelgiant į Klaipėdos miesto savivaldybės kontrolės ir audito tarnybos pateiktas išvadas.

Nuo atlyginimo mokėjimo už neformalųjį vaikų ugdymą bus atleisti vaikai atsižvelgiant į jų gabumus ir tėvų (globėjų, rūpintojų) socialinę padėtį bei numatyta galimybė sumažinti atlyginimą už neformalųjį ugdymą dėl pateisinamų priežasčių.

Neigiamų pasekmių nenumatoma.

Sporto ir kūno kultūros skyriaus vedėjas Mantas Bagočius